Was mä über em Zaratuschtra siis Läbe weiss, chunt vo dr Avesta, s heilige Buech vo de Zoroaschtrianer. Er het, wie anderi Brophete au, diräkt mit Gott gredet, und as junge Ma vo öbbe drissig isch er as Brophet bekannt worde, zäh Johr schbööter isch er verbannt worde, wil er d Mithras-Ruuschorgie, wo z Nacht schdattgfunde hai und wo mä drbii Muni gopferet het, verurdeilt het. Er het sich im Gebiet vo Chorassan (hützudag Meschhed) niiderglo und dört afo Lüt zu siiner Lehr z bekehre, under ihne dr chwaresmisch Fürscht Wischtaspa und si ganz Hof im Johr 588 vor dr Ziitwändi. Siis Dodesalter wird mit 77 Johr agä. Dr Ort, won er begrabe worden isch, isch unbekannt.